
TENTAMEN  MEDICUM 


INAUGURALE 

DE 

FEBRIBUS  INDLR  OCCIDENTALIS. 


GEORGIO  R.  STENNETT,  AUCTORE. 


Si  ex  annalibus  medicinae,  morbum,  ob  exi¬ 
tum  suum  saepe  lethalem,  cura  et  investiga¬ 
tione  dignum  eligere  vellemus,  pauci  supradic- 
tis  attentionem  sibi  potius  vindicarent.  Quot 
millia  nostratium  febribus  istis  succubuere  ! 
Exemplar  fatale  antecessorum  parum  obstat 
quin  alii  etiam  divitiarum  cupidine  accensi,  et 
effectuum  regionis  tropicae  tristium  immemo- 
res  patriam,  propinquos,  et  amicos  relinquant : 
Spes  laeta  urget,  atque  cladem  circa  instantem 
“  oculis  irretortis”  aspicere  cogit. 

DE  FEBRIBUS 


Medicorum  est,  igitur,  earum  causas  inspi¬ 
cere  ;  actiones  prohibere,  atque  effectus  tem¬ 
perare. 

Febres  quibus  in  India  Occidentali,  Euro¬ 
paei  objiciuntur,  sunt.  Flava,  Remittens,  et 
Intermittens  ;  et  quanquam  consiliis  medici¬ 
nae  inserviat  eas  seorsim  proponere,  nihilomi¬ 
nus,  quod  naturam  earum  spectat,  illae  duae 
priores  praesertim  varietates  fere  nimirum  fe¬ 
bris  ejusdem  inter  se  vinculo  arctissimo  necti 
videntur.  Nexus  earum  arctus  ex  hoc  patet, 
quod,  scilicet  saepe  in  se  invicem  transeant : 
Symptomata  quoque  similia  sunt,  et  vehemen¬ 
tiae  gradu  tantum  discrepant.  Forma  enim 
prior  seu  saevior  velociter  cursum  suum  cum 
actione  inflammatoria  vehementissima,  et  ple¬ 
rumque  in  stadiis  prioribus  sine  ulla  remissio¬ 
ne  peragit ;  dum  forma  mitior  paulatim  in¬ 
cedit  ;  cuncta  indicia  leniora  sunt  atque  faci¬ 
lius  subiguntur.  Hae  varietates  extremae  cum 
aliis  intercedentibus  semper,  quum  Febris  En¬ 
demice  grassatur,  conspiciendae  sunt ;  quae¬ 
que  enim  forma  ab  habitu  corporis  aegroti 

pendet,  necrion  a  modo  medendi ;  namque 
haud  raro  remedia  tempestiva  et  prompta  vel 
morbum  praecidunt  vel  formam  saeviorem 
in  mitem  remittentem,  permutant. 

Primae  speciei  hujus  febris  varia  nomina 
imposita  sunt,  plerumque  ab  indicio  quodam 
deducta,  flavedine  nimirum  corporis,  quae  ta¬ 
men  non  semper  adest.  Vocabula  “  Febris 
‘‘  Flava”  et  “  Typhus  Icterodes”  ideo  parum 
idonea  sunt ;  posterius  nomen  quoque  errorem 
de  typo  febris  proponit ;  namque  jam  Febris 
inflammatoria,  et  nequaquam  Typho  affinis, 
habetur.  Nomen  illud  simplex  febris,  scili¬ 
cet  Indiae  Occidentalis  mihi  magis  ideonem 
videtur ;  et  huic  capiti  generali,  duas  species. 
Febrem  Flavam,  atque  Remittentem,  refero. 


DE  CAUSIS  PR^DISPONENTIBUS. 

Hae  sunt,  corporis  conditio  plenior,  cum 
fibrae  densitate,  et  proclivitate  ad  actionem 
vehementer  inflammatoriam  suscipiendam  ; 

atque  prout  hae  causae  in  hoc  vel  illo  valeant, 
eo  vehementiora  aut  mitiora  symptomata  ag¬ 
gredientur.  In  Europeao  juveni,  pleno  et  ro¬ 
busto  nuper  advecto,  forma  saevissima  sese 
prodet ;  dum  in  habitu  debiliori  atque  laxiori 
indicia  leniora  erunt,  ac  facilius  subigentur. 


DE  CAUSIS  EXCITANTIBUS. 

CAUSiE  quae  hoc  malum  excitant,  in  regio¬ 
nibus  tropicis  eaedem  sunt  ac  eae  quae  alibi 
operantur  ;  veluti  frigus  corpori  aestuanti  su¬ 
bito  admotum  ;  defatigatio ;  calor  corpori  diu 
appositus ;  effluvia  e  rebus  vegetabilibus 
putridis  orta ;  status  organorum  cibi  concoc¬ 
tioni  inserventium  turbatus ;  constipatio  ; 
haec  omnia  Febrem  excitare  possunt :  ali¬ 
ud  autem  est  de  quo  inter  medicos  mul¬ 
tum  disputatum  fuit,  effectus,  videlicet,  con¬ 
tagii.  Hanc  febrem  a  contagio  oriri  posse 
scriptores  multi  dicunt,  haud  pauciores  obne- 
gant.  Hodie  plerique  opinioni  de  contagio 
uti  causa  excitante  adversantur.  Praejudi- 

cium  vetus  in  India  Occidentali  ei  favens  jam 
fere  interiit,  atque  in  Columbia  pauci  opinio¬ 
nem  veterem  tuentur. 


DE  INDICIIS. 

Nulla  febris  adeo  ac  haec  variat,  vel  quod 
ad  modum  invadendi,  vel  symptomata  ipsa  at¬ 
tinet.  Nonnunquam  paulatim  accedit ;  ali¬ 
quando  e  contrario  aeger  syncope  corripitur, 
nullo  signo  alio  praegresso.  Plerumque  tamen 
per  lioras  vel  etiam  dies  aliquot,  quidam  sensus 
molesti  percipiuntur,  qui  parum  incerte  im¬ 
petum  propinquum  praenunciant ;  multique 
homines,  si  ad  hos  maturius  respicerent,  effu¬ 
gere  possent. 

/ 

Anorexia  ;  sapor  oris  amarus  ;  lassitudo  ; 
flavedo  oculorum  levis ;  et  dolor  in  fronte  ob¬ 
tusus  signa  sunt,  quae  vulgo  dies  aliquot  ante 
adesse  soleant ;  saepe  tamen  parum  annotan¬ 
tur,  nisi  quum  interrogationibus  medici  in 
memoriam  revocentur. 

Indicium,  quod  plerumque  primum  timo¬ 
rem  aegro  affert,  proclivitas  est  ad  animi  deli¬ 
quium  post  quamvis  exercitationem ;  haec  cum 
rigoribus  dorsique  dolore,  stadium  primum 
constituere  dicatur.  Hujus  diuturnitas  brevis 
est,  atque  renixus  qui  subsequitur  stadium  se¬ 
cundum  sive  inflammatorium  incipit.  Hic 
calor  augetur;  facies  rubore  suffunditur,  mag¬ 
nus  dolor  lumborum  instat ;  pulsus  cito  cre¬ 
brior  atque  plenus  evadit ;  dolor  capitis  im¬ 
manis  et  pulsans  fit ;  spiritus  festinatur :  cutis 
arida  est,  et  calorem  pungentem  sentit ;  nau¬ 
sea  dolor  que  in  ventriculo  urgent.  Lingua  alba 
est,  sordibusque  oneratur ;  oculi  sanguine  pror¬ 
sus  suffusi  adparent ;  impatientia  lucis  adest. 
Prout  hoc  stadium  progreditur,  symptomata 
magis  magisque  urgent ;  vomitus  fellis  cum 
dolore  ventriculi  aucto  accedit.  Oculi  jam  ob 
bilis  suffusionem  flavescunt ;  corpus  totum 
quoque  saepissime  colore  luteo  tingitur ;  ster¬ 
cora  nigra  et  foetida  sunt,  atque  picem  refe¬ 
runt  ;  Vires  multum  collabuntur ;  delirium 
premit.  Haec  signa  stadium  excitationis  effi¬ 
ciunt  ;  quae  nisi  compescantur,  viam  sternunt 

tertio  stadio,  unde  perpauci  profecto  sanita¬ 
tem  recipiunt :  In  hoc  morbi  tempore,  vires 
naturae  exhaustae  videntur  ob  actionem  prae¬ 
gressam  immodicam ;  Pulsus  debilis  evadit ; 
vomitus  perpetuus  materiae  faecibus  coffaeae 
similis,  quae  sanguis  venosus  e  vasis  ventriculi 
atcj^ue  intestinorum  effusus  esse  videtur,  ur¬ 
get  :  Animi  deliquium  saepe  premit,  cui  su¬ 
dores  frigidi  et  glutinosi  succedunt :  Indicia 
ista,  cum  singultu,  comate,  sanguinis  proflu¬ 
viis  e  naribus  et  ore,  mortem  in  propinquo 
esse  denunciant. 

Talia  symptomata  sese  in  forma  hujus  Fe¬ 
bris  graviori  produnt,  unde  lucide  constat, 
eventum  felicem  a  remediis  tempestivis  et 
strenuis  solis  sperari  posse. 

In  specie  mitiori  indicia  semper  gradatim 
invadunt ;  decursum  neque  adeo  brevem,  ne¬ 
que  adeo  vehementem  peragunt,  atque  remis¬ 
siones  evidenter  conspiciendae  sunt,  quae  ta¬ 
men  multum  variant,  quoniam  in  nonnullis 
spectantur  modo,  in  aliis  contra  notabiles 

sunt,  atque  per  horas  aliquot  perstant ;  et  quo 
insigniores  remissiones  fuerint,  eo  faciliora 
tractatu  indicia  erunt.  Aliquando  forma  gra¬ 
vior  et  continua  in  remittentem,  et,  vice  ver¬ 
sa  haec  in  illam  transit. 


qUJE,  CADAVERE  INCISO,  CONSPICIUNTUR. 

Haec  haud  alia  sunt  quam  quae  a  priori 
praesagire  liceret.  In  cerebro  congestio  mag¬ 
na  sanguinis,  interdum  effusio  observatur; 
Ventriculus  notas  inflammationis  inordinatae 
ac  recentis  exhibet,  cum  maculis,  ut  videtur, 
gangraenosis  in  superficie  sua  interna  ;  mate¬ 
ria  nigra  vulgo  refertus  invenitur  ;  intestina 
eadem  aut  similia  ostendunt.  Hepar  ali¬ 
quando  ampliatum  ac  induratum  recluditur, 
sed  saepissime  contractum,  flaccidum,  lace¬ 
ratu  facile,  et  pallidum  conspicitur.  Bilis  ve¬ 
sica  ductusque  felle  nigro  et  viscido  oneran¬ 
tur. 


Ex  his,  quae  ita  spectantur,  atque  e  symp- 

tornatis  rite  perspectis  ad  indicationes  cura¬ 
torias  perducimur. 


DE  CURATIONE. 

% 

Medendi  rationes  ab  auctoribus  diversae 
propositae  sunt.  Nonnulli  depletionem  sua¬ 
sere,  alii  autem  stimulantem  medicinam,  in¬ 
culcant  ;  dum  alii  demum  bydrargyro  soli  in 
constitutionem  ingesto  confidunt. 

Quanquam  cuique  ex  bis  rationibus  aliquod 
objici  queat,  et  quanquam  omnes  singulae  in 
exemplis  singulis  proficere  possint ;  attamen 
ob  species  diversas  morbi  constat,  nullam  ra¬ 
tionem  sive  seriem  eventuum  semper  eandem 
subsecutaram  esse :  sed  quamque  rationem 
symptomatis  deinceps  singulis  uti  sese  pro¬ 
dunt  accommodando,  indiciaque  diversa  et 

% 

mutationes  adnotando,  ita  ut  remedia  si  opus 
fuerit,  permutemus,  solum  in  hac  febre  cu¬ 
randa  felicem  exitum  sperare  licebit. 

B 

In  stadio  primo,  antequam  actio  inflamma¬ 
toria  inceperit,  emeticum  exhibitum,  deinde 
quodvis  catharticum  acre,  atque  portiones 
aliquot  pulveris  antimonialis  saepe  morbum 
omnino  praecident,  vel  saltem  in  formam  mi¬ 
tiorem  permutabunt.  Quando  tamen  ac¬ 
tio  inflammatoria  jam  insedit,  organa  vi¬ 
talia  in  discrimine  sunt,  atque  ea  a  pe¬ 
riculo  imminente  incolumia  praestare,  con¬ 
silium  praecipuum  esse  debet.  Ad  hoc, 
venaesectio  .  remedium  promptissimum  at¬ 
que  strenuissimum  est,  et  quamdiu  symp¬ 
tomata  postulant,  eam,  non  manu  tremen¬ 
te,  nec  ea  phantasmata,  debilitatem  et  pu- 
trescentiam  in  acie  adversus  nos,  instructa 
cogitantes,  adhibere  oportet ;  sed  sanguinem 
detrahere  necesse  est,  donec  effectus  notabilis 
ejus  usu  inducatur ;  sic  enim  adeo  non  debili¬ 
tatem  veram  arcessemus,  ut  revera  contra  ejus 
causam,  actionem,  scilicet,  organorum  vita¬ 
lium  nimiam,  atque  debilitatem  quam  time¬ 
mus  ipsam,  amoverimus.  Periculo  instante 
ita  submoto,  deinde  ad  indicia  localia  respi¬ 
cere  oportet.  A^^entriculi  mobilitas  perpetuo 

comitatur  et  quanquam  saepe  sanguinis  de¬ 
tractione  praesertim  tempestive  adhibita  sub¬ 
levetur,  tamen  aliquando  importuna  manet, 
ac  usum  purgantium  quae  adeo  postulantur, 
prohibet.  Multa  medicamenta  interne  exhi¬ 
benda  ad  hanc  irritabilitatem  tollendam  lau¬ 
data  sunt,  opium  maxime,  sed  plerumque  no¬ 
cent;  sinapismus  aut  emplastrum  vesicato- 
rium  epigastrio  appositum,  magis  proderit ; 
pediluvium  item  utile  est;  enema  purgans 
nunquam  negligendum  est ;  multum  ad  sur 
pradictum  symptoma  amovendum  valet ;  at¬ 
que  intestina  crassa  faecibus  ibi  saepe  coacer¬ 
vatis  exonerando,  atque  ea  pariter  ac  intestina 
tenuia  e  conditione  eorum  inerti  suscitando, 
purgantibus  utiliter  auxiliatur. 

Quamprimum  ventriculus  tranquillus  vide¬ 
atur,  ad  functionem  sanam  jecinoris  ac  intes¬ 
tinorum  restituendam  elaborare  debemus : 
hinc  purgantia  utilissima  fiunt ;  summa  cura 
tamen  quomodo  ea  exhibeamus  cavendum  est, 
ne  ventriculo  irritationem  aiferamus. 

Quamobrem  liydrargyri  submurias  antepo¬ 
nendus  est,  tanta  copia  ingestus  ut  intestina 
afficiat.  Duodecim  aut  quindecim  hujus  me¬ 
dicamenti  grana  sub  forma  pilularum  plerum¬ 
que  in  ventriculo  manebunt  cum  omnia  prae¬ 
terea  rejicerentur.  Post  breve  intervallum 
alia  purgantia  exhibere  licebit.  Pilulae,  ex 
calomelane,  scammonio,  extracto  cathartico, 
cum  parvis  portionibus  ipecacuanhae,  compo¬ 
sitae  multum  prosunt.  Dejectiones  primo 
nigrae  erunt  et  viscidi  pici  similes ;  sed  in  ex¬ 
emplis  feliciter  desituris  paulatim  colorem  na¬ 
turalem  recipient;  et  deinde -solutio  sulphatis 
magnesiae  in  infuso  sennae  per  parvas  copias 
atque  per  intervalla  adeo  praecipiatur,  ut  ac¬ 
tionem  intestinorum  regularem  praestet ;  nisi 
hoc  efficiatur,  turbatio  cito  redit,  cunctaque 
symptomata  infesta  redintegrantur,  atque  in 
pejus  ruunt.  Adeo  in  hac  febre  conditio  in¬ 
testinorum  valet,  ut,  stercore  explorato  haud 
male  statum  febricitantis  cognoscere  possimus. 

Dolor  capitis  immanis  saepe  postquam  actio 
vasorum  immodica  fuerit  subacta  perstat  ; 

pannus  frigidus  et  madidus  capiti  perpetuo 
appositus  saepe  ad  hunc  sublevandum  sufficit ; 
sed  vesicatorium  occipiti  et  nuchae  admotum 
necessarium  fiat,  humorisque  profiuvium  inde 
sustinendum  erit. 

Sitis  importuna  raro  abest ;  natura  tamen 
instinctu  quodam  praesidium  optimum  edo¬ 
cere  videtur ;  etiamsi  praejudicium  stultum 
rationique  parum  consentaneum  ejus  usum 
aliquando  vetat ;  rogatio  aquae  frigidae  in 
hac  febre  indicium  fere  diagnosticum  est ; 
nulla  potio,  nullum  nectar,  febricitantem  hoc 
fluido  simplici  magis  arridet,  neque  ullus  po¬ 
tus  adeo  gratus,  aut  effectu  utilis;  quando  enim 
aeger  calens  atque  inquies  de  siti  ardenti  con¬ 
queritur,  haustus  pleni  aquae  frigidae  effectus 
medicamenti  cujusvis  beneficio  longe  praesta¬ 
bunt  :  Sitim  sedat,  calorem  corporis  temperat ; 
ex  ejus  usu  cutis  solvitur,  diaphoresis  natura¬ 
lis  erumpit,  totum  corpus  per  consensum  affi¬ 
citur,  et  quietum  evadit,  somnusque  reficiens 
subsequitur,  qui  vires  naturae  fere  exhaustas  ' 
reficit. 

In  calore  minuendo  et  cute  solvenda  affu¬ 
sio  frigida  plurimum  pollet ;  quando  corporis 
calor  praeter  naturam  est,  succus  citri  et  aqua 
frigida  corpori  perpetuo  per  spongias  illita  ef¬ 
fectum  gratissimum  atque  utilissimum  prae¬ 
stant.  Praeparata  ex  antimonio  quoque  lau¬ 
dibus  elata  sunt,  sed  plerumque  irritabilitatem 
ventriculi  cient ;  haustus  aquae  frigidae  aut 
affusio  ejusdem  medicamentis  quibusvis  prae¬ 
stat.  Sicubi  remedia  tempestive  adhibi¬ 
ta  fuere,  indicia  imminuta  fore  sperare  fas 
est. 

Actio  arteriarum  vehemens  subigetur  ;  veur 
triculi  mobilitas  pacabitur ;  dejectiones  liqui¬ 
dae  ac  coloris  naturalis  erunt.  Talibus  in  ex¬ 
emplis  aegroti  saepe  cito  convalescunt ;  inter¬ 
dum  autem  febris  sub  forma  remittentis  prae¬ 
stat;  cujus  quidem  curatio  nonnihil  variari 
postulat.  In  forma  priori,  remissiones  nullae 
conspici  poterant ;  jam  vero  post  horas  vicenas 
quaternas  una  accedet.  Quum  haec  notabilis 
est,  ea  remedia  exhibere  oportet,  quae  paroxys¬ 
mi  reditum  optime  prohibeant.  Ad  hoc  cin^ 


15 


INDI.E  OCCIDENTALIS. 

eliona  multum  laudata  est ;  sed  in  substantia, 
ventriculo  et  intestinis  male  convenit ;  quibus 
si  turbationem  afferat,  signa  infausta  redibunt. 
Solutio  arsenicalis  cum  amaris  composita  mul¬ 
to  melius  convenit.  Fere  nunquam  non  re¬ 
ditum  paroxysmi  prohibet :  Sulphas  Quininae 
item  multum  profuturus  esse  videtur :  Haec 
autem  medicamenta  nunquam  exhibere  licet, 
nisi  conditio  intestinorum  sana  fuerit.  Inter 
remissionem  gestatio  in  curru  cum  loci  muta¬ 
tione,  praesertim  si  situs  magis  frigidulus, 
ac*  salubris  in  propinquo  sit,  haud  parum 
prosunt.  Scenae  mutatio  multum  confert  ad 
aegros  ab  isto  torpore  ac  inertia  animi  susci¬ 
tandos,  in  qua  nimis  saepe  incidunt. 

Si  Febris  reditura  ita  proliibeatur,  sanitas 
vulgo  citissime  recipitur,  sed  dum  convalescit 
aeger,  ad  statum  alvi  summa  cura  respicere 
oportet ;  si  opus  fuerit,  cochleare  minimum 
sulphatis  magnesiae  in  amara  infusione  opti¬ 
mum  praesidium  erit.  Diaeta  quoque  accu¬ 
ratissime  instrui  debet ;  appetitus  enim  ingens 
fit,  cui  si  indulgeatur,  malum  quodvis  siibsc- 

qui  queat.  Ne  morbus  redeat,  causis  omni¬ 
bus  excitantibus  evitatis  cavendum  est,  hic 
enim  redux  plerisque  lethalis  evenit. 

Hi  sunt  hujus  febris  exitus  felices  ;  aliquan¬ 
do  tamen  accidit,  ut  quaecumque  fuerint  con¬ 
amina  nostra,  indicia  subigi  negent  atque 
eventus  infaustus  praesagiatur.  Rebus  se  ita 
habentibus  ad  aliam  medendi  rationem  quae 
a  quibusdam  auctoribus  omnibus  in  exemplis 
praestantissima  habetur,  confugere  licet :  Hy- 
drargyrum  videlicet,  ita  exhibitum  ut  consti¬ 
tutionem  afficiat.  Quam  primum  hoc  con¬ 
stitutionem  imbuit,  actio  febrilis  desinere  di¬ 
citur  ;  etiamsi  hoc  de  actione  ejus  specifica 
verum  fuerit,  multum  est  rationis  cur  id  me¬ 
dicamentum  temere  ac  inconsulte  exhibere 
minime  fas  sit. 

Tantam  vim  hydrargyri  effectibus  obsisten¬ 
di  constitutio  adipiscitur,  ut  nulla  copia  ali¬ 
quando  eam  afficere  possit ;  ei  igitur  nequa¬ 
quam  certe  confidendum  est ;  saepe  quoque 
remedium  dum  sollcitc  ingerimus  cj usque  ef¬ 
fectum  opperimur,  subita  salivatio  accedit, 

cujus  actionem  nimiam  temperare  nequimus, 
et  cui  complures  devicti  succumbunt.  Quan¬ 
tumcunque  huic  medicamento  per  se  et  in 
exemplis  omnibus  usurpato  objiciatur,  atta- 
men  saepe  summum  beneficium  confert  si 
modo  perite  adhibeatur. 

Postquam  actio  vehemens  inflammatoria 
subacta  fuit,  ej usque  cursus  velocitas  impe¬ 
dita,  actio  febrilis,  etsi  temperata,  adhuc  tamen 
perstare  queat ;  quum  res  se  ita  habent,  Hy- 
drargyrum  summum  beneficium  praestabit, 
facile  immittetur,  effectusque  custodiri  ac  di¬ 
rigi  poterunt.  Necnon  ubi  jecinoris  morbus 
subesse  videtur,  hoc  medicamen  postulatur. 
Nonnunquam  porro  accidit,  ut  medicus  ad 
aegrum  haud  arcessatur,  usquedum  stadium 
secundum  peractum  est,  atque  signa  virium 
fractarum  sese  ostendunt.  Hic  ad  hydrar- 
gyri  unguentum  infricandum  cum  usu  stimu¬ 
lantium  interno,  solum  confugere  licebit ;  et 
ubi  ventriculus  sinit,  hydrargyrum  cum  opio 
conjunctum  per  magnas  portiones  praecipia¬ 
tur.  Si  stadium  ultimum  subiturum  esse  vi- 

detur,  copiae  magnae  spiritus  vini  Gallici  in¬ 
gerendae  sunt,  itemque  acida  mineralia  di- 
'  luta  cum  infuso  cinclionae  amaris  et  aromatis 
experimentum  merentur.  Quamvis  perpauci 
sese  ex  stadio  ultimo  recipiant,  minime  tamen 
remedia  omittenda  sunt,  quoniam  nonnulli 
praeter  spem  omnem,  etiam  postquam  vomi¬ 
tus  niger  incesserat,  miro  modo  convaluere. 

Febris  adhuc  superest,  intermittens  nimi¬ 
rum,  cui  Europaei  in  India  Occidentali  ob¬ 
noxii  sunt.  Eum  species  duae  priores  po¬ 
tius  nuper  advenas  aggreditur,  intermittens 
eos  maxime  corripit,  qui  in  ea  regione  ali¬ 
quamdiu  habitarunt,  et  quorum  constitutio 
actionem  vehementem  primae  Febris  formae 
suscipere  nequire  videtur.  '  Quum  tales  ho¬ 
mines  causis  excitantibus  objiciuntur,  forma 
mitior  febris  simplicis  sive  intermittentis 
sese  prodit. 

Intermittentes  saepissime  aeris  mutationi 
et  cinchonae  in  substantia  per  intervalla  da¬ 
tae,  bene  cedunt ;  solutio  arsenicalis  magis 
valet ;  atque  nuperius  sulplias  quininae  cum 

optimo  eventu  tentatus  est ;  quoniam  profuit, 
quando  alia  remedia  cuncta  spem  fefellerant. 

Quum  Febris  intermittens  per  menses  ali¬ 
quot  perstitit,  solitisque  medendi  rationibus 
inexpugnabilis,  obstitit,  hydrargyri  exhibitio 
alterativa  profecit ;  hanc  semper,  ubi  jecur 
morbosum  esse  creditur,  experiri  oportet. 
Quia  nil  proprium  est  febribus  intermittenti¬ 
bus  regionum  calidarum  parum  de  iis  proposui. 

Quum  jam  ita  decursum  febrium  gravio¬ 
rum  Indiae  Occidentalis,  cum  curatione  max¬ 
ime  profutura  persequi  conatus  sim,  nihil 
nunc  restat,  nisi  ut  pauca  de  optima  prophy- 
laxi  proponam. 

Si  advena  habitus  corporis  plenioris  sit, 
cura  magna  per  menses  priores  praecipue, 
opus  erit.  Locum  habitandi  si  fieri  potest, 
per  hebdomadas  saltem  aliquot,  frigidulum 
ac  salubrem  eligere  debet.  Diaeta  ex  rebus 
vegetabilibus  cum  aqua  pro  potu  sumenda 
est.  Quodvis  medicamentum  aperiens  et  si- 

mul  refrigerans  subinde  ingestum,  et  exerci¬ 
tatio  modica  matutina  et  vespertina  quotidie 
optimam  rationem  praestant  constitutionem 
assuefaciendi,  adeo  ut  effectus  causarum  ex¬ 
citantium  vel  omnino  effugiat,  vel  saltem 
gradu  mitiore  patiatur.  Indusium  laneum 
cuti  proximum,  necnon  vestes  laneae  utilita¬ 
tem  haud  exiguam  praebent.  Si  symptoma¬ 
ta  vel  levissima  turbationis  sentiuntur,  ad 
remedia  strenua  statim  confugere  oportet, 
quippe  quae  saepe  impetum  advenientem 
arceant. 

